MOJ ŽIVOTNI PUT

       Imam potrebu za pisanjem, da sve svoje misli i nemire izrečem pisanjem. Kome pišem? Pišem li sebi?
       Da, sebi, jer me to ispunjuje, jer sam bogatija za još jednu životnu pustolovinu. Inspiracija dolazi iza svakog ugla. Treba je samo uhvatiti i otvoriti srce, a onda... Priče će nastati same od sebe.

 Na svom životnom putu nailazit ću na mnoge poteškoće, ali knjiga bogata riječima otvorit će mi oči, upozoriti me na greške. Doći će vrijeme kada ću morati nešto promijeniti u svom životu, slijediti novi put, novu stazu, a da se ne izgubim. Paziti pritom na sve prepreke, na "vukove". Znam samo jedno. Ne smijem odustati od svog životnog puta koliko god on bio težak, ne smijem bježati, nego se suočiti s onim što me snađe. U svom kratkom životu već sam se susrela s poteškoćama, mnogim problemima. Bilo je suza, borbe, puno promišljanja, patnje za nečim, za " velikim blagom". Kao i drugi, odustajem, možda i prebrzo, jer gubim nadu, nadu da će sve biti u redu. Ali u teškim trenucima ipak se pojavi o meni slika osmijeha i dobrog raspoloženja. Pojavi se onaj čaroban osjećaj koji mi kaže da koračam u bolje vrijeme, u neki novi i bolji svijet. Kako god bilo, trebam samo pronaći ono što će me učiniti potpuno sretnom i zadovoljnom na mom putu. Hoće li moj život biti jedna priča isprepletena raznim događajima? Priča koju ću moći jednog dana staviti na papir. U toj priči mnogi će tada moći pronaći sebe i shvatiti kako se boriti na svom životnom putu. Možda će i ona nekima pomoći shvatiti da je knjiga naš prijatelj. Knjiga jest naš prijatelj, ali nam ne daje odgovore, nego moramo sami shvatiti što učiniti ili što smo morali učiniti, a nismo.

      Nitko od nas ne zna svoj životni put, ne znamo hoće li bit posut ružama ili trnjem, ali kako god bilo, trebamo biti hrabri i uzdignute glave živjeti za bolje sutra!

Anita Aušperger, 8.

Osnovna škola Ferdinandovac

Mentorica: Lidija Levačić Mesarov